CELEX: 32014D0092
Language: hr
Date: 2014-02-14 00:00:00
Title: 2014/92/EU: Provedbena odluka Komisije оd 14. veljače 2014. o izmjeni Priloga II. Odluci 97/794/EZ o utvrđivanju određenih detaljnih pravila za primjenu Direktive Vijeća 91/496/EEZ u pogledu veterinarskih pregleda živih životinja koje se unose iz trećih zemalja (priopćeno pod brojem dokumenta C(2014) 750)  Tekst značajan za EGP

18.2.2014   
            
            
               HR
            
            
               Službeni list Europske unije
            
            
               L 46/18
            
         
      PROVEDBENA ODLUKA KOMISIJE
   
   оd 14. veljače 2014.
   o izmjeni Priloga II. Odluci 97/794/EZ o utvrđivanju određenih detaljnih pravila za primjenu Direktive Vijeća 91/496/EEZ u pogledu veterinarskih pregleda živih životinja koje se unose iz trećih zemalja
   (priopćeno pod brojem dokumenta C(2014) 750)
   (Tekst značajan za EGP)
   (2014/92/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 91/496/EEZ od 15. srpnja 1991. o utvrđivanju načela organizacije veterinarskih pregleda životinja koje se unose u Zajednicu iz trećih zemalja i o izmjeni direktiva 89/662/EEZ, 90/425/EEZ i 90/675/EEZ (1), a posebno njezin članak 4. stavak 5., članak 5. stavak 2., članak 7. stavak 2. i članak 8. točku B,
   budući da:
   
               (1)
            
            
               Odlukom Komisije 97/794/EZ (2) utvrđuju se određena detaljna pravila za primjenu Direktive 91/496/EEZ u pogledu veterinarskih pregleda živih životinja koje se unose iz trećih zemalja.
            
         
               (2)
            
            
               Člankom 4. te Odluke zahtijeva se da se za vrijeme fizičkih pregleda iz članka 4. stavka 2. Direktive 91/496/EEZ živi papkari i kopitari istovare na graničnoj inspekcijskoj postaji u prisutnosti službenog veterinara i podvrgnu pregledu s obzirom na njihovu sposobnost za put te kliničkom pregledu koji može obuhvaćati uzimanje uzoraka. Ti pregledi i uzimanja uzoraka trebaju se izvršiti u skladu s Prilogom II. Odluci 97/794/EZ.
            
         
               (3)
            
            
               Prilogom II. Odluci 97/794/EZ zahtijeva se da se najmanje 3 % pošiljki papkara i kopitara mjesečno podvrgava serološkim pretragama u cilju provjere sukladnosti sa zahtjevima zdravlja propisanima u pratećem veterinarskom certifikatu.
            
         
               (4)
            
            
               Člankom 2. točkom (c) Direktive Vijeća 2009/156/EZ (3) propisuje se definicija registriranih kopitara, od kojih registrirani konji predstavljaju taksonomsku podvrstu u skladu s člankom 19. te Direktive. Stoga se može odlučiti da se uvoz iz treće zemlje ili njezinog dijela ograniči na određenu vrstu ili kategoriju kopitara ili se mogu utvrditi posebni uvjeti za privremeni ulazak na područje Unije registriranih kopitara ili kopitara namijenjenih za posebne namjene ili njihov ponovni ulazak na područje Unije nakon što su privremeno izvezeni.
            
         
               (5)
            
            
               Donošenjem odluka Komisije 92/260/EEZ (4) i 93/195/EEZ (5) o uvjetima zdravlja životinja i veterinarskom certificiranju za privremeni ulazak registriranih konja i za ponovni ulazak registriranih konja za utrke, natjecanja i kulturna događanja nakon privremenog izvoza, i ograničavanjem, u skladu s Odlukom Komisije 2004/211/EZ (6), uvoza u Uniju kopitara iz nekih trećih zemalja samo na registrirane konje kako su navedeni u Prilogu I. Odluci Komisije 93/197/EEZ (7), Komisija je ne samo definirala registrirane konje kao taksonomsku podvrstu registriranih kopitara utvrđenih u članku 2. točki (c) Direktive 2009/156/EZ, već uzela u obzir i ograničene rizike koji proizlaze iz ulaska tih životinja u Uniju.
            
         
               (6)
            
            
               S obzirom na stečeno iskustvo, čini se da u slučaju registriranih konja stopa uzimanja uzoraka krvi od 3 % nije opravdana očekivanim pogodnostima u pogledu praćenja sukladnosti sa zahtjevima zdravlja utvrđenima u pratećim veterinarskim certifikatima. Stoga u slučaju registriranih konja fiksnu stopu uzimanja uzoraka za serološka testiranja treba zamijeniti uzimanjem bilo kojeg odgovarajućeg uzorka na temelju rizika ako to službeni veterinar na graničnoj inspekcijskoj postaji smatra potrebnim.
            
         
               (7)
            
            
               Prilog II. Odluci 97/794/EZ potrebno je stoga na odgovarajući način izmijeniti.
            
         
               (8)
            
            
               Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
            
         DONIJELA JE OVU ODLUKU:
   Članak 1.
   Prilog II. Odluci 97/794/EZ mijenja se u skladu s Prilogom ovoj Odluci.
   Članak 2.
   Ova je Odluka upućena državama članicama.
   
      Sastavljeno u Bruxellesu 14. veljače 2014.
      
         
            Za Komisiju
         
         Tonio BORG
         
         
            Član Komisije
         
      
   
   
      (1)  SL L 268, 24.9.1991., str. 56.
   
      (2)  Odluka Komisije 97/794/EZ od 12. studenoga 1997. o utvrđivanju određenih detaljnih pravila za primjenu Direktive Vijeća 91/496/EEZ u pogledu veterinarskih pregleda živih životinja koje se unose iz trećih zemalja (SL L 323, 26.11.1997., str. 31.).
   
      (3)  Direktiva Vijeća 2009/156/EZ od 30. studenoga 2009. o uvjetima zdravlja životinja kojima se uređuje premještanje i uvoz kopitara iz trećih zemalja (SL L 192, 23.7.2010., str. 1.).
   
      (4)  Odluka Komisije 92/260/EEZ od 10. travnja 1992. o uvjetima zdravlja životinja i veterinarskom certificiranju za privremeni ulazak registriranih konja (SL L 130, 15.5.1992., str. 67.).
   
      (5)  Odluka Komisije 93/195/EEZ od 2. veljače 1993. o uvjetima zdravlja životinja i veterinarskom certificiranju za ponovni ulazak registriranih konja za utrke, natjecanja i kulturna događanja nakon privremenog izvoza (SL L 86, 6.4.1993., str. 1.).
   
      (6)  Odluka Komisije 2004/211/EZ od 6. siječnja 2004. o uspostavljanju popisa trećih zemalja i dijelova njihovog državnog područja iz kojih države članice odobravaju uvoz živih kopitara i sjemena, jajnih stanica i zametaka kopitara te o izmjeni odluka 93/195/EEZ i 94/63/EZ (SL L 73, 11.3.2004., str. 1.).
   
      (7)  Odluka Komisije 93/197/EEZ od 5. veljače 1993. o uvjetima zdravlja životinja i veterinarskom certificiranju za uvoz registriranih kopitara i kopitara za rasplod i proizvodnju (SL L 86, 6.4.1993., str. 16.).
   
      PRILOG
      Dio III. Priloga II. Odluci 97/794/EZ zamjenjuje se sljedećim:
      
         „III.   Postupak uzimanja uzoraka
         
         Uzimanje uzoraka radi provjere sukladnosti sa zahtjevima zdravlja propisanima u pratećem veterinarskom certifikatu provodi se kako slijedi:
         
                     1.
                  
                  
                     Najmanje 3 % pošiljki mjesečno podvrgava se uzimanju uzoraka za serološko testiranje, s iznimkom registriranih konja obuhvaćenih definicijom iz članka 2. točke (c) Direktive Vijeća 2009/156/EZ (1) koji su popraćeni pojedinačnim zdravstvenim certifikatom kojim se potvrđuje sukladnost sa zahtjevima zdravlja životinja utvrđenima u odlukama donesenima na temelju članka 15. točke (a) i članka 19. točaka (a) i (b) te Direktive.
                     Uzimaju se uzorci od najmanje 10 % životinja iz svake pošiljke odabrane za uzimanje uzoraka iz prvog podstavka, s minimalno četiri životinje. Ako se utvrde problemi, postotak se mora povećati.
                  
               
                     2.
                  
                  
                     Nakon procjene rizika koju provodi službeni veterinar, svi potrebni uzorci mogu se uzeti od bilo koje životinje u pošiljci koja je predočena na graničnoj inspekcijskoj postaji.
                  
               
      
         (1)  Direktiva Vijeća 2009/156/EZ od 30. studenoga 2009. o uvjetima zdravlja životinja kojima se uređuje premještanje i uvoz kopitara iz trećih zemalja (SL L 192, 23.7.2010., str. 1.).”